
บทที่  ๓
ประโยชน์จากการให้คำปรึกษาและคุ้มครองสิทธิ

อำนาจหน้าที่ความรับผิดชอบของกองนิติการ  และสาระสำคัญของกฎหมายในความรับผิดชอบตามภารกิจของกระทรวงการพัฒนาสังคมและความมั่นคงของมนุษย์ที่กล่าวมาแล้ว  กองนิติการมีหน้าที่นำเสนอความชัดเจนของหลักการและเหตุผลตามเจตนารมณ์ของกฎหมายแต่ละฉบับ  พร้อมทั้งสรุปสาระสำคัญตามหลักการแต่ละเรื่อง  โดยการใช้เวทีของการประชุมอบรมสัมมนาต่าง ๆ  ทั้งส่วนกลางและส่วนภูมิภาค  ซึ่งหน่วยงานในสังกัดกระทรวงการพัฒนาสังคมและความมั่นคงของมนุษย์เป็นผู้จัดตามความจำเป็นของการนำกฎหมายแต่ละเรื่องแต่ละฉบับไปปฏิบัติ  รวมทั้งได้ตอบข้อหารือปัญหาทางปฏิบัติทั้งทางโทรศัพท์และโดยตรงตัวต่อตัว  การให้คำปรึกษาแนะนำด้านกฎหมายข้างต้น  ทำให้เจ้าหน้าที่ผู้รับผิดชอบในกฎหมายนั้น ๆ  เกิดความเข้าใจไม่สับสนในการปฏิบัติตามหลักเกณฑ์ต่าง ๆ  ที่กฎหมายกำหนด  ทั้งนี้ในส่วนของผู้ใช้บริการตามกฎหมายแต่ละฉบับนั้น ๆ  จะให้คำชี้แจงในทุกโอกาสที่ได้พบกับผู้ใช้บริการที่ประสบปัญหาทางสังคมให้รับทราบสิทธิที่จะได้รับการคุ้มครอง  เช่น  ในการออกหน่วยเคลื่อนที่พบปะช่วยเหลือประชาชนผู้ประสบปัญหาทางสังคม  หรือตอบปัญหาผู้ใช้บริการที่ประสบปัญหาและร้องเรียนว่าไม่ได้รับความเป็นธรรม  เป็นต้น

ตามรัฐธรรมนูญแห่งราชอาณาจักรไทย  พุทธศักราช  ๒๕๔๐  บัญญัติเรื่อง  สิทธิและเสรีภาพของชนชาวไทย  ในส่วนที่เกี่ยวข้องกับภารกิจของกระทรวงการพัฒนาสังคมและความมั่นคงของมนุษย์

มาตรา  ๒๖  การใช้อำนาจโดยองค์กรของรัฐทุกองค์กร  ต้องคำนึงถึงศักดิ์ศรีความเป็นมนุษย์  สิทธิ  และเสรีภาพตามบทบัญญัติแห่งรัฐธรรมนูญนี้

มาตรา  ๒๗  สิทธิและเสรีภาพที่รัฐธรรมนูญรับรองไว้โดยชัดแจ้ง  โดยปริยายหรือโดยคำวินิจฉัยของศาลรัฐธรรมนูญ  ย่อมได้รับความคุ้มครอง  และผูกพันรัฐสภา  คณะรัฐมนตรี  ศาล  และองค์กรอื่นของรัฐโดยตรงในการตรากฎหมาย  การบังคับใช้กฎหมายและการตีความกฎหมายทั้งปวง

มาตรา  ๒๘  บุคคลย่อมอ้างศักดิ์ศรีความเป็นมนุษย์หรือใช้สิทธิและเสรีภาพของตนได้เท่าที่ไม่ละเมิดสิทธิและเสรีภาพของบุคคลอื่น  ไม่เป็นปฏิปักษ์ต่อรัฐธรรมนูญหรือไม่ขัดต่อศีลธรรมอันดีของประชาชน


บุคคลซึ่งถูกละเมิดสิทธิหรือเสรีภาพที่รัฐธรรมนูญนี้รับรองไว้  สามารถยกบทบัญญัติแห่งรัฐธรรมนูญนี้เพื่อสิทธิทางศาลหรือยกขึ้นเป็นข้อต่อสู้คดีในศาลได้


บทบัญญัติข้างต้นเห็นได้ว่า  ศักดิ์ศรีความเป็นมนุษย์  สิทธิและเสรีภาพของบุคคลได้รับความคุ้มครองตามกฎหมาย  แต่การที่บุคคลจะเข้าถึงซึ่งสิทธิตามกฎหมายเหล่านั้นเป็นเรื่องที่ผู้มีหน้าที่รับผิดชอบในกฎหมายนั้น ๆ  จะต้องดำเนินการแนะนำชี้แจงเผยแพร่ให้คำปรึกษาแก่บุคคลหรือประชาชนโดยทั่วไปให้รับทราบและเข้าใจสิทธิต่าง ๆ  ตามกฎหมาย  ซึ่งรัฐธรรมนูญได้กำหนดให้ความคุ้มครองสิทธิและเสรีภาพของบุคคลทุกประเภททุกองค์กร  ในส่วนของบุคคลผู้รับการคุ้มครองตามกฎหมายในภารกิจความรับผิดชอบของกระทรวงการพัฒนาสังคมและความมั่นคงของมนุษย์นั้น  รัฐธรรมนูญแห่งราชอาณาจักรไทย  พุทธศักราช  ๒๕๔๐  กำหนดไว้  ดังนี้

๑. บุคคลย่อมเสมอกันในกฎหมายและได้รับความคุ้มครองตามกฎหมายเท่าเทียมกัน  ชายและหญิงมีสิทธิเท่าเทียมกัน  (มาตรา  ๓๐)

๒. บุคคลย่อมมีสิทธิและเสรีภาพในชีวิตและร่างกาย  (มาตรา  ๓๑)

๓.  สิทธิของบุคคลในครอบครัว  เกียรติยศ  ชื่อเสียงหรือความเป็นอยู่ส่วนตัว  ย่อมได้รับความคุ้มครอง  (มาตรา  ๓๔)

๔. บุคคลย่อมมีเสรีภาพในเคหสถาน  (มาตรา  ๓๕)

๕. เด็ก  เยาวชน  และบุคคลในครอบครัว  มีสิทธิได้รับความคุ้มครองโดยรัฐสภา  การใช้ความรุนแรงและการปฏิบัติอันไม่เป็นธรรม  (มาตรา  ๕๓)

๖. บุคคลซึ่งมีอายุเกินหกสิบปีบริบูรณ์และไม่มีรายได้เพียงพอแก่การยังชีพ  มีสิทธิได้รับความช่วยเหลือจากรัฐ  (มาตรา  ๕๔)

๗. บุคคลซึ่งพิการหรือทุพพลภาพ  มีสิทธิได้รับสิ่งอำนวยความสะดวกอันเป็นสาธารณะและความช่วยเหลืออื่นจากรัฐ  (มาตรา  ๕๕)

๘. บุคคลย่อมมีส่วนร่วมในกระบวนการพิจารณาของเจ้าหน้าที่ของรัฐ  (มาตรา  ๖๐)

๙. บุคคลย่อมมีสิทธิเสนอเรื่องราวร้องทุกข์  (มาตรา  ๖๑)

๑๐.รัฐต้องส่งเสริมและสนับสนุนการมีส่วนร่วมของประชาชน  (มาตรา  ๗๖)

๑๑.รัฐต้องคุ้มครองและพัฒนาเด็กและเยาวชน  ส่งเสริมความเสมอภาคของหญิงและชาย  เสริมสร้างและพัฒนาความเป็นปึกแผ่นของครอบครัวและความเข้มแข็งของชุมชน  รัฐต้องสงเคราะห์คนชรา  ผู้ยากไร้  ผู้พิการหรือทุพพลภาพและผู้ด้อยโอกาสให้มีคุณภาพชีวิตที่ดีและพึ่งตนเองได้  (มาตรา  ๘๐)

สิทธิและเสรีภาพที่กล่าวข้างต้น  เป็นเรื่องที่เกี่ยวกับผู้ใช้บริการตามภารกิจของกระทรวงการพัฒนาสังคมและความมั่นคงของมนุษย์  ซึ่งได้นำหลักการเหล่านี้กำหนดเป็นแนวนโยบายและเป้าหมายในการทำงาน  โดยใช้กฎหมายที่ได้กำหนดสิทธิของผู้ใช้บริการในแต่ละประเภทไว้เป็นเรื่อง ๆ  ไป  และเพื่อให้เกิดความชัดเจนมากยิ่งขึ้นจึงต้องมีการนำเสนอหลักการของกฎหมายแต่ละฉบับในแต่ละประเภทให้ผู้ปฏิบัติและผู้ใช้บริการรับทราบการใช้สิทธิที่กฎหมายนั้น ๆ  กำหนดไว้ให้ถูกต้อง  ดังนี้

กฎหมายเกี่ยวกับการคุ้มครองเด็ก

O เด็กได้รับการคุ้มครองทุกด้านให้พ้นจากการถูกข่มเหงรังแกทั้งด้านร่างการ  จิตใจ  ล่วงเกินทางเพศ  แสวงหาประโยชน์โดยมิชอบจากเด็กและการละเลยทอดทิ้งเด็ก  ผู้กระทำการดังกล่าวต่อเด็กมีความผิดต้องระวางโทษ

O  เด็กที่ขาดไร้ผู้อุปการะ  อยู่ในสภาพยากลำบาก  พิการ  เป็นเด็กที่พึงได้รับการสงเคราะห์

O  เด็กที่เสี่ยงต่อการกระทำผิด  ถูกทารุณกรรม  เป็นเด็กที่พึงได้รับการคุ้มครองสวัสดิภาพ

O  เด็กซึ่งกำลังศึกษา  เป็นเด็กที่พึงได้รับการส่งเสริมความประพฤติ

O  เด็กที่จะเป็นบุตรบุญธรรมได้รับการคุ้มครองสวัสดิภาพตามกฎหมาย

กฎหมายเกี่ยวกับการพัฒนาเยาวชน

O  เยาวชน  พึงได้รับการสนับสนุนส่งเสริมและพัฒนาด้านร่างกาย  จิตใจและสติปัญญา

O  เด็กและเยาวชนหรือผู้ที่อยู่ในระหว่างการศึกษาเข้าอยู่ในหอพักได้รับการคุ้มครองสวัสดิภาพตาม    
                  กฎหมาย

กฎหมายเกี่ยวกับสตรี

O  สตรีผู้กระทำการค้าประเวณี  ได้รับการลดโทษและได้รับการคุ้มครองและพัฒนาอาชีพ  ฟื้นฟู   
                  จิตใจ  บำบัดรักษาโรค  ส่งกลับภูมิลำเนา


O  บุคคลผู้กระทำชำเราโสเภณีเด็กต้องถูกลงโทษ

O  บิดา  มารดา  หรือผู้ปกครอง  ถูกถอนอำนาจปกครองกรณีมีส่วนร่วมรู้เห็นเป็นใจให้เด็กหรือสตรี
                   ค้าประเวณี  มีความผิดต้องระวางโทษ

กฎหมายเกี่ยวกับคนพิการ

O  คนพิการ  ได้รับการสนับสนุนส่งเสริมในด้านต่าง ๆ  สามารถดำรงชีวิต  ประกอบอาชีพ  และมี
     ส่วนร่วมในกิจกรรมของสังคมเท่ากับคนปกติ

O  คนพิการมีสิทธิได้รับการสงเคราะห์  การพัฒนา  และการฟื้นฟูสมรรถภาพ

กฎหมายเกี่ยวกับผู้สูงอายุ

O  ผู้สูงอายุมีสิทธิได้รับการคุ้มครอง  การส่งเสริม  และการสนับสนุนในด้านการบริการทางแพทย์  
                   และการสาธารณสุข  การศึกษา  การศาสนา  และข้อมูลข่าวสารในการดำเนินชีวิต  การประกอบ 
                   อาชีพหรือฝึกอาชีพที่เหมาะสม  การอำนวยความสะดวกในอาคาร  สถานที่  ยานพาหนะ  การให้
                   คำปรึกษาทางคดีหรือทางแก้ไขปัญหาครอบครัว  ตลอดจนสวัสดิการที่รัฐจัดให้  เช่น  ที่พักอาศัย  
                   อาหาร  เครื่องนุ่มห่ม  เบี้ยยังชีพ  จัดการศพ  เป็นต้น

กฎหมายเกี่ยวกับสวัสดิการสังคม

-  ด้านส่งเสริมการจัดสวัสดิการสังคม

   O  ประชาชน  ได้รับบริการทางสังคมเพื่อให้มีคุณภาพชีวิตที่ดีและพึ่งตนเองได้อย่างทั่วถึง  
                      เหมาะสม  เป็นธรรมและให้เป็นไปตามมาตรฐาน

-  ด้านคุ้มครองทางสังคม

   O  ประชาชนได้รับการคุ้มครองและรักษาผลประโยชน์ในฐานะที่เป็นสมาชิกสมาคมฌาปนกิจ
                      สงเคราะห์

   O  ประชาชนมีสิทธิได้รับการจัดที่ดินในนิคมสร้างตนเองตามหลักเกณฑ์ที่กฎหมายกำหนด

-  ด้านพัฒนาสังคมและชุมชน

   O  ประชาชนได้รับการจัดที่อยู่อาศัยโดยการเช่า  เช่าซื้อ  หรือซื้อ

   O  องค์กรชุมชนและเครือข่ายชุมชนได้รับการสนับสนุนช่วยเหลือให้มีความเข้มแข็ง


การให้คำปรึกษาและคุ้มครองสิทธิตามกฎหมายในภารกิจความรับผิดชอบของกระทรวงการพัฒนาสังคมและความมั่นคงของมนุษย์  เป็นการช่วยเหลือให้ผู้รับคำปรึกษาเกิดความเข้าใจในการทำงาน  สามารถกำหนดเป้าหมายที่ชัดเจน  มีโอกาสปรับปรุง  แก้ไขแผนงานที่วางไว้ให้บรรลุวัตถุประสงค์  นำความคิดที่อาจคาดไม่ถึงมาปรับใช้ให้สอดคล้องตามสภาพความเป็นจริง  อีกทั้งผู้ใช้บริการสามารถเข้าถึงสิทธิประโยชน์ตามที่กฎหมายกำหนดได้อย่างทั่วถึงและเป็นธรรม

ลักษณะการให้คำปรึกษา  ต้องวินิจฉัยปัญหาว่า  สาเหตุของปัญหาคืออะไร  และหาวิธีแก้ปัญหาที่เหมาะสม  ให้คำแนะนำหรือแสดงความคิดเห็นด้วยความมั่นใจ  การฟังเป็นสิ่งสำคัญในการให้คำปรึกษาเพื่อให้ตรงประเด็น  ปัญหาใดอยู่นอกเหนือความสามารถและขอบข่ายการให้คำปรึกษาจะต้องส่งต่อไปยังบุคคลอื่นผู้มีความรู้ความสามารถ  ความเชี่ยวชาญในเรื่องนั้น ๆ  โดยตรง  ผู้รับคำปรึกษาทั้งที่เป็นผู้มีหน้าที่ต้องปฏิบัติและผู้ใช้บริการตามที่กฎหมายกำหนด สามารถนำแนวทางไปแก้ปัญหาที่กำลังเผชิญอยู่ได้อย่างเหมาะสมเกิดประโยชน์สูงสุด

สรุป  การให้คำปรึกษาและคุ้มครองสิทธิ  ตามอำนาจหน้าที่ของกองนิติการ  สำนักงานปลัดกระทรวงการพัฒนาสังคมและความมั่นคงของมนุษย์  ซึ่งเป็นศูนย์กลางข้อมูลสารสนเทศด้านกฎหมาย  เป็นการทำให้ส่วนราชการ  หน่วยงานในสังกัดรับทราบและเข้าใจวิธีปฏิบัติในการบังคับใช้กฎหมายของกระทรวง  และคุ้มครองสิทธิประชาชนที่ประสพปัญหาทางสังคมในแต่ละกลุ่มเป้าหมายได้อย่างถูกต้อง  ชัดเจน  ทำให้สามารถเข้าถึงสิทธิเหล่านั้นได้อย่างทั่วถึงเสมอภาพและเป็นธรรม
บทสรุป

ลักษณะงานให้คำปรึกษาและคุ้มครองสิทธิ  ซึ่งกำหนดเป็นอำนาจหน้าที่ของกองนิติการ  สำนักงานปลัดกระทรวงการพัฒนาสังคมและความมั่นคงของมนุษย์  ข้าพเจ้าในฐานะผู้อำนวยการกองนิติการ  ต้องศึกษาติดตามความเคลื่อนไหวทางสังคม  ซึ่งมีผลต่อภารกิจในความรับผิดชอบตามกฎหมายของกระทรวงการพัฒนาสังคมและความมั่นคงของมนุษย์ทั้ง  ๑๕  ฉบับ  เพื่อเป็นข้อมูลในการชี้แจงข้อกฎหมายและวิธีปฏิบัติในการบังคับใช้ให้แก้ส่วนราชการและหน่วยงานในสังกัด  ตลอดจนให้คำปรึกษาเกี่ยวกับสิทธิของประชาชนที่ประสบปัญหาทางสังคมหรือคุ้มครองสิทธิของผู้ใช้บริการแต่ละประเภทให้เข้าถึงซึ่งสิทธิตามที่กฎหมายกำหนด  นอกจากนี้ยังต้องศึกษากฎหมายอื่น ๆ  ที่เกี่ยวข้องเพื่อประกอบคำวินิจฉัยสู่การให้คำปรึกษา  แนะนำชี้แจงอย่างถูกต้องชัดเจน  โดยคำนึงถึงการคุ้มครองสิทธิประชาชนหรือผู้ใช้บริการตามที่กฎหมายกำหนดให้เข้าถึงสิทธินั้น ๆ  อย่างทั่วถึงเสมอภาคและเท่าเทียมกัน

เจตนารมณ์ของกฎหมายในความรับผิดชอบตามภารกิจของกระทรวงการพัฒนาสังคมและความมั่นคงของมนุษย์  ทั้ง  ๑๕  ฉบับ  เป็นสิ่งสำคัญที่ข้าพเจ้าต้องชี้แจงแนะนำให้คำปรึกษาแก่ผู้ใช้กฎหมายเหล่านั้น  เพื่อให้เกิดประโยชน์สัมฤทธิ์ผลอย่างมีประสิทธิภาพ  ดังนั้นหลักการต่าง ๆ  ที่กฎหมายกำหนดไว้นั้น  จะเป็นเครื่องมือของผู้ใช้กฎหมายที่จะต้องชี้แจงให้แก่ประชาชนรับทราบสิทธิต่าง ๆ  ในการใช้บริการแต่ละประเภทเป็นการคุ้มครองสิทธิของผู้ใช้บริการตามกฎหมาย

ภารกิจในความรับผิดชอบของกระทรวงการพัฒนาสังคมและความมั่นคงของมนุษย์  ด้านครอบครัว  เด็ก  เยาวชน  สตรี  ผู้สูงอายุ  ผู้ด้อยโอกาส  ผู้ประสบปัญหาทางสังคม ล้วนแต่ต้องใช้กฎหมายทั้ง  ๑๕  ฉบับ  ในการปฏิบัติงานทั้งสิ้น  จึงต้องมีการศึกษา  วิเคราะห์  พัฒนา  ปรับปรุง  แก้ไขกฎหมาย  กฎ  ระเบียบ  ข้อบังคับของกระทรวงให้ทันสมัย  สอดคล้องกับสถานการณ์ความเคลื่อนไหวทางสังคมอยู่เสมอ  ดังนั้น  การให้คำปรึกษาและคุ้มครองสิทธิตามกฎหมายในภารกิจความรับผิดชอบของกระทรวงการพัฒนาสังคมและความมั่นคงของมนุษย์  จึงมีส่วนสำคัญต่อการพัฒนาประเทศชาติให้เป็นสังคมสันติสุข  น่าอยู่และยั่งยืน
การให้คำปรึกษาและคุ้มครองสิทธิตามกฎหมายในภารกิจของกระทรวงการพัฒนาสังคมและความมั่นคงของมนุษย์ 
โดย นายประกิต  สนธิรัตน ผู้อำนวยการกองนิติการ

